Teet Suur

**Teet Suur** (sündinud 20. mail 1973) on eesti kunstnik ja kunstipedagoog. 

Ta on aastatel 2013–2017 suurt rahvusvahelist tähelepanu pälvinud ebatraditsiooniliste Rakvere jõulupuuinstallatsioonide autor ning 2017. aastal asutatud LGBT+ filmifestivali Festheart idee autor ja kunstnik.

## Lapsepõlv ja haridus
Lääne-Virumaalt pärit Teet Suur õppis Tamsalu Keskkooli põhikoolis ja lõpetas hiljem Rakvere Õhtukeskkooli. Aastatel 2009–2013 õppis ta Tartu Kõrgemas Kunstikoolis Pallas skulptuuri. Kunstikooli lõputööks oli lavakujundus ja kostüümid Iiri näitekirjaniku Conor McPhersoni näidendi "Meresõitja" lavastusele (Rakvere Teater, 2012).

## Töö ja looming
1990. aastatel töötas Suur oma vanemate piimatootmistalus, seejärel mõne aasta Eesti raudteel vedurijuhi abina. 

Aastatel 2007–2009 töötas ta ajalehe Virumaa Teataja toimetuses fotograafi, autojuhi ja artiklite kirjutajana. Sel perioodil koostas ta mõned näitused, millest ajendatult otsustas minna kunsti õppima. Sama ajalehe kolumnistiks on ta jäänud tänini (2025. aasta seisuga).

Aastatel 2013–2017 oli Teet Suur Rakvere linnakunstnik. Alates 2018. aastast on Teet Suur vabakutseline kunstnik ja 2020. aasta veebruarist ka Rakvere Eragümnaasiumi kunstiõpetaja. 

Enne Rakvere linnakunstnikuks kandideerimist oli ta Rakveres mõne näituse koostanud ja suure teatrihuvilisena Rakvere teatris ühe lavastuse kujundanud. Linnakunstnikuna antud intervjuudes on ta öelnud, et teda köidab maastikukunstina ''land art'' – maakunst, mis sobitub keskkonda ja muutub interjööri või avaliku ruumi loomulikuks osaks. Tema arvates peab kunst inimesi puudutama ja neile korda minema. Inimeste emotsioone ja hinnanguid jõulukuusele peab ta teose osaks. 

Tema linnakunstnikuna töötamise aegu Rakvere keskväljakule loodud igal aastal uue ideega jõulupuuinstallatsioonid puudutasidki paljusid: tekitasid kohalikes elanikes, sealhulgas ka linnavalitsuses, vastakaid arvamusi, kuid said üllatavalt positiivse vastuvõtu osaliseks mujal maailmas. Näiteks 2014. aasta jõulupuu jõudis USA uudisteportaali Huffington Post koostatud edetabelis maailma 14 omanäolisima jõulupuu hulka ja 2016. aasta oma 21. kohale ning 2015. aasta jõulupuu kuulus Suurbritannia meediaväljaande The Guardian valikul maailma 12 omapäraseima jõulupuu hulka.

Teet Suur on interdistsiplinaarne kunstnik, kelle loomingusse kuulub skulptuure, fotosid, joonistusi, installatsioone, maale, graafilise disaini teoseid jm. Lisaks jõulupuuinstallatsioonidele on tema tuntumate teoste hulgas ka okastraadist skulptuurid (nt "Mõtleja") ja kivist arvuti.  Ta eelistab kunsti tehes anda uue elu taaskasutusmaterjalidele ning on loovalt ära kasutanud näiteks õllekaste, kipsplaate, okastraati, puitu, ­autoosi, penoplasti, graniiti, värvi, sütt, kivi, kipsi jne.

Kunstnikuna on ta märkimisväärselt paljudes teostes kujutanud seksuaalvähemuste (LGBT+-kogukonna) temaatikat. 

### Tegevus vabakutselise kunstnikuna
2018. aastal avati Voronja galerii kureeritud kunstiprogrammi "Lätted" raames Lääne-Virumaal Veskimäe talus ehk Teet Suure kodutalus tema installatsioonide näitus. Sama aasta jõulude eel avati Tõrva keskväljakul tema installatsioon "Meie metsa lugu".

2019. aasta oktoobris avati Rakvere Galeriis Teet Suure isikunäitus "Ruum", kus olid välja pandud tema romantilised ja lüürilised šabloontehnikas teosed. Sama aasta novembris avati Kadrina ristisalu, mille keskne objekt on Teet Suure installatsioon "Maa ja taeva vahel". Selle põhiidee on väärtustada taaskasutust vanade kalmisturistide kunstis eksponeerimise kaudu.

2019. aastal kujundas ta ka Harjumaal Viimsi jõulupuu, mis kujutas endast 11 meetri kõrgust installatsiooni. Kuuse kere oli konstrueeritud 53 IBC-konteineri raamist, oksad aga 1185 äravisatud plastkanistrist, mida olid aidanud koguda kohalikud elanikud. Jõulusära ja värvielamuse andsid tühjadesse kanistritesse paigutatud värvilised valgusallikad. 

2020. aastal võis Karepal näha tema kuivmaalitehnikas teoseid isikunäitusel "Mere äärde". 2021. aastal eksponeeris ta oma skulptuure Rakvere Galeriis toimunud isikunäitusel "Aga...". 2022. aastal toimus Kärdlas Nelja Nurga Galeriis tema isikunäitus "Teet Suur. Kuidas võita sõpru ja mõjutada hiidlasi", mis koosnes samuti peamiselt skulptuuridest. 

2023. aastal sai Rakvere Pauluse kirikus teoks kunstniku 50. sünnipäeva tähistav suur juubelinäitus "SUUR AUTOR I TEET", kus oli eksponeeritud nii tema vanu kui ka uusi eri tehnikates loodud taieseid.

2024. aasta augustist eksponeeriti Tartu kui 2024. aasta Euroopa kultuuripealinna ürituste raames Tartu kohvikus Käkk Teet Suure isikunäitust "Ruum meie vahel". Kui aga sama näitus oli sama aasta septembri lõpus jõudnud LGBT+ filmifestivali Festheart ajaks Rakvere Teatrikinno, tõi see Rakvere teatri peakunstniku Krista Areni väitel kaasa "räigeid sõnavõtte ja kirju, miks niisugune näitus on lasteseansside ajal üleval" ning nõudmise näitus enne kokkulepitud tähtaega maha võtta, samas kui teatri juht ja teatrikino töötajad polnud külastajatelt mingeid pretensioone saanud. Skandaaliks paisunud teema võttis kokku Krista Areni avalik kiri Teet Suurele, kus ta selgitas, et tegu oli olnud kommunikatsioonihäirega.

2025. aastal kutsuti ta Rakvere Kolmainu kiriku jõulusõime kujundama. Selle töö käigus sündisid ka kiriku juurde paigaldatud jõuluteemalised liiklusmärgid. 

## Tunnustus
* 2014 – Lääne-Virumaa aasta tegu – Rakverre omanäolise jõulupuu püstitamine
* 2017 – Lääne-Virumaa kultuuripärl (Eesti Kultuurkapitali Lääne-Virumaa ekspertgrupi auhind)
* 2024 – Vikerkaarekangelane kultuuri alal (Eesti LGBT Ühingu tunnustus)

## Vaata ka
* Rakvere jõulupuu

## Viited